אילן רביב

אילן רביב (נולד בלונדון ב-12 בינואר 1962) הוא מנכ"ל מיטב בית השקעות, יו"ר פנינסולה ויו"ר מיטב טרייד, מקבוצת מיטב. רביב הוביל את בית ההשקעות להיות הגדול בישראל, מהיקף נכסים מנוהלים של כ-30 מיליארד ש"ח ו-270 עובדים (ב-2010) לכ-296 מיליארד ש"ח וכ-1,000 עובדים (ב-2024). אילן רביב נולד בלונדון וכיוון שאביו היה דיפלומט במשרד החוץ, גדל בילדותו בארצות הברית, באנגליה ובפיליפינים. הוא בוגר תואר ראשון בכלכלה מאוניברסיטת אטנאו דה מנילה (אנ') שבפיליפינים, ותואר שני במדעי הניהול מאימפריאל קולג' בלונדון. את דרכו המקצועית החל בשנת 1987 כחבר בצוות ניהול הרזרבות במט"ח בבנק ישראל. בשנת 1990 עבר למרכז העסקים של לונדון, כסוחר בתחום הריביות בחברת בריטיש פטרוליום. בשנת 1994 חזר לישראל ועבר לנהל את אגף עסקאות פיננסיות בבנק דיסקונט, וניהל את תחום המט"ח וחדרי העסקות בבנק. בנוסף כיהן כיו"ר ארגון הפורקס הישראלי – הארגון המקצועי של הדילרים בשוק המט"ח בישראל. בשנת 2001 גויס על ידי שלמה פיוטרקובסקי לניהול סניף ז'נבה בבנק ג'יקוב ספרא השווייצרי, שהקימה משפחת ספרא. כחלק מתפקידו עסק רביב בניהול נכסים ובבנקאות פרטית עבור בעלי הון, רבים מהם יהודים וחלקם ישראלים. בשנת 2004 מונה למנכ"ל בנק אינווסטק-כללי (לימים יובנק). במהלך כהונתו, הביע תמיכה לצד ד"ר אדם רויטר ובנק ההשקעות ברקליס בדו"ח שחיבר ארגון ה־OECD בעקבות הרכישות המוגברות של מט"ח ע"י בנק ישראל. החל מאפריל 2010 מכהן כמנכ"ל מיטב בית השקעות. בתחילת כהונתו היה אחראי על השלמת המיזוג של מיטב השקעות, גאון שוקי הון וישיר בית השקעות. בהמשך לכך הוביל רביב סדרה של 15 מיזוגים ורכישות לבית ההשקעות, לרבות המיזוג ב-2013 של מיטב בית השקעות עם דש איפקס הולדינגס (שבשליטת קבוצת BRM), שהפך את הגוף הממוזג - מיטב דש, לשני בגודלו בתחום בישראל. כחלק מתהליך המיזוג, רביב ייעל את מערך המכירות וקיצץ את שכר הבכירים בעד 25%. בשנת 2011 הציג רביב את המדיניות שהוביל בבית ההשקעות לפיו ישקיע בחברות שבעלי השליטה בהן נוהגים בהוגנות ושקיפות. במהלך שנת 2012 הוביל רביב בראשות מיטב בית השקעות את ההתנגדות להסדר החוב של יוסי מימן באמפל. בשנת 2016 נכנסה מיטב לתחום האשראי החוץ-בנקאי ורכשה במספר עסקאות את השליטה בחברת פנינסולה. רביב התמנה ליו"ר החברה. באפריל 2016 נבחר רביב ליו"ר איגוד בתי ההשקעות בישראל. רביב הוביל מדיניות להגברת התחרות בענף הפיננסים באמצעות מעורבותם של בתי ההשקעות. בתחילת שנת 2018 קיבל רביב הצעה משלמה אליהו, בעל השליטה בחברת מגדל, להתמנות למנכ"ל החברה. אולם רביב החליט להישאר במיטב. במרץ 2018 חתם רביב על מכתב שהופנה לחברת בזק בדרישה להוספת נושא לסדר היום של ישיבת הדירקטוריון: קיום דיון בנוגע לאפשרות לנקיטת צעדים לסיום כהונתם של הדירקטורים החיצוניים. זאת בעקבות כך ששני הדירקטורים החיצוניים בבזק, שהיו שותפים להחלטה לרכוש את חברת יס במחיר מופקע של למעלה מחצי מיליארד ש"ח, מסרבים להתפטר מרצונם, והדירקטוריון לא ניסה לפטר אותם עד כה. בעת הרכישה בפברואר 2015 רביב וחברת מיטב התנגדו לביצוע העסקה. למרות הדרישה, בעלי המניות החליטו שלא לדון בהדחתם של הדח"צים. באוקטובר 2019 הוביל רביב את מיטב להשקיע 5.4 מיליון אירו בתמורה ל-45% מחברת ניהול תיקי האשראי האירית Lotus Investment, המנהלת עבור משקיעים תיקי הלוואות מגובות בשיעבודים בסך כ-115 מיליון אירו. בתקופת מגפת הקורונה רביב, לצד מנהלי חברות נוספות, עודד את עובדיו לקחת אחריות ולהתחסן במטרה לשמור על פעילות החברה והמשק, והעניק מענק של 500 ש"ח לכל עובד שהתחסן. בתחילת שנת 2022 השלים רביב את המיתוג מחדש של בית ההשקעות ממיטב דש למיטב - עולם של הזדמנויות, ועם צירופו של הפרזנטור דייוויד שווימר. מאוחר יותר באותה שנה השלימה מיטב את רכישת החזקותיה של איילון (20%) בחברת הגמל מיטב דש גמל ופנסיה, המנהלת כ-87 מיליארד ש"ח, תמורת 120 מיליון ש"ח. בינואר 2023 הצטרפו 120 מנהלים בכירים במשק, בהם רביב, למכתבם של ההיי-טקיסטים, אשר הזהירו מפני השלכות הרפורמה המשפטית. בשנת 2023 מיטב בית ההשקעות הפך לגדול בישראל. ב-8 בינואר 2024, לאחר מתקפת הפתע על ישראל, הביע רביב תמיכה במשפחות החטופים וצרף את מיטב בית השקעות להשבתה של 100 דקות לצד חברות רבות במשק, לציון 100 ימים בשבי של החטופים. בתחילת שנת 2024 הונפקה מיטב טרייד, חבר הבורסה של מיטב בית השקעות, בבורסה לניירות ערך בתל אביב. רביב נבחר בשנים 2014, 2015 ו-2019 כאחד מ-50 המנהלים הטובים בישראל על ידי העיתון "כלכליסט". בנוסף, נבחר רביב ברשימת המשפיענים של שוק ההון שערך העיתון "מעריב" לשנת 2022. רביב מוביל מדיניות של הכשרה ופיתוח של העובדים, אשר באה לידי ביטוי במימון לימודים אקדמיים, קורסים ותהליכי התמחות לצורכי רכישת רישיונות מקצועיים לעשרות מעובדיה של מיטב. מיטב בית השקעות מעניקה מדי שנה תרומות בהיקף של כשני מיליון ש"ח לעמותות וארגונים שונים. התרומות מתמקדות בעמותות שתומכות בחינוך פיננסי ובשילוב אוכלוסיות שונות בשוק העבודה כולל העסקת אנשים עם מוגבלויות. בתקופת מלחמת חרבות ברזל הגדילה החברה את סכום התרומות לשלושה מיליון ש"ח לשנים 2023 ו-2024, לתמוך במספר יחידות צבאיות ובמפוני עוטף עזה. בנוסף אימצה מיטב (ביחד עם עוד מספר חברות) את קיבוץ עלומים ועובדיה התנדבו לסייע בשיקום הקיבוץ. בשנת 1998 היה רביב חלק מקבוצה של עשרה ישראלים שריכז איש העסקים אביב רייז, שהשקיעה כשני מיליון דולר באמפייר אונליין (היום ליוורמור השקעות), חברת השיווק לאתרי הימורים של נועם לניר. בשנת 2018 רביב ומיטב השקיעו בליקווידיטי קפיטל סך של 60 אלף דולר ו-540 אלף דולר, בהתאמה. זאת לצד התחייבות להשקיע סכום נוסף של 3.4 מיליון דולר כדי לממן 30% מהיקף ההשקעות הראשוניות של ליקווידיטי. בפברואר 2021 נמכרה חברת מיי הריטג' לקרן פרנסיסקו פרטנרס תמורת 600 מיליון דולר, ורביב היה חלק משותפות של אנשי עסקים ישראלים שהשקיעה בחברה. רביב נשוי ואב לשלושה ילדים. מתגורר בתל אביב. אילן רביב באתר מיטב בית השקעות אילן רביב, ברשת החברתית LinkedIn כנס אלי הורביץ לכלכלה וחברה 2024, סרטון בערוץ "IsraelDemocracyIns", באתר יוטיוב, 18 ביוני 2024 ועידת עדיף ה-21: פאנל מנכ"לים - מפת הביטוח והפיננסים לשנת 2022, סרטון בערוץ "עדיף תקשורת", באתר יוטיוב (אורך: 31:31) כנס מעסיקים 2016 | האתגרים למעסיק 2016 - אילן רביב, סרטון בערוץ "עדיף תקשורת", באתר יוטיוב (אורך: 09:42) אלמוג עזר, אלטשולר שחם הוא כבר לא בית ההשקעות הגדול ביותר, באתר כלכליסט, 24 במרץ 2024 דירוג בתי ההשקעות בישראל לשנת 2023 מיטב בית השקעות בע"מ: נתונים כספיים באתר מאי"ה. אודות אילן רביב, באתר TheOrg אילן רביב, מנהל סניף ג'נבה בבנק ג'יקוב ספרא, עוזב את הבנק וחוזר לישראל, באתר TheMarker‏, 19 בספטמבר 2002 אמנון אטד, הפוזיציה המסוכנת של פישר: יותר מ-60 מיליארד דולר בקו האש, באתר כלכליסט, 16 בנובמבר 2009 תמר קובלנץ ועירן פאר, ‏אילן רביב מנכ"ל יובנק - המועמד המוביל לניהול מיטב, באתר גלובס, 9 בנובמבר 2009 הדר רז ותומר זלצר, פרסום ראשון - עכשיו זה סופי: אילן רביב מונה למנכ"ל מיטב, באתר כלכליסט, 14 בדצמבר 2009 הדר רז, יוצאים לדרך: נחתם מיזוג מיטב וישיר, באתר כלכליסט, 2 בנובמבר 2009 גיא בן סימון, עכשיו זה רשמי: הושלם מיזוג מיטב-דש לבית ההשקעות השני בגודלו בישראל, באתר כלכליסט, 19 במרץ 2013 רחלי בינדמן, אילן רביב מחפש סמנכ"ל מכירות שיעצור את פדיונות הגמל של דש, באתר כלכליסט, 21 במאי 2013 רחלי בינדמן, ראיון "כלכליסט" - מנכ"ל מיטב: "אם בעל שליטה אינו נוהג בהגינות, לא נשקיע בנייר שלו", באתר כלכליסט, 5 בספטמבר 2011 רועי ברגמן וגולן חזני, בלעדי ל"כלכליסט": יוסי מימן מחזר אחרי אילן רביב וחגי בדש, באתר כלכליסט, 29 ביולי 2012 שירות גלובס, ‏מנכ"ל מיטב דש אילן רביב נבחר ליו"ר איגוד בתי ההשקעות, באתר גלובס, 17 באפריל 2016 רון שטיין, ‏אילן רביב לא עובר למגדל: יישאר לנהל את מיטב דש, באתר גלובס, 7 במרץ 2018 אנטרופי תדרוש את פיטורי ה"דירקטורים הנגועים" בדירקטוריון בזק, באתר TheMarker‏, 26 במרץ 2018 אופיר דור, אלוביץ' מוכר לעצמו: בזק רוכשת את yes תמורת 680 מיליון שקל, באתר כלכליסט, 11 בפברואר 2015 גולן חזני, הדירקטורים שינהלו את בזק, בינתיים, באתר כלכליסט, 29 באפריל 2018 רון שטיין, ‏מיטב דש מתרחב בתחומים האלטרנטיביים: נכנס למימון של יזמי נדל"ן קטנים באירלנד, באתר גלובס, 15 באוקטובר 2019 ארנולד נטייב, ממענק של מאות שקלים ועד חדר במלון: כך מעסיקים מעודדים את העובדים להתחסן, באתר אייס, 17 בדצמבר 2020 אלמוג עזר, לאחר ההפסד הענק ב-2021: מיטב דש מבצע מיתוג מחדש, באתר כלכליסט, 24 במרץ 2022 רועי ויינברגר, ‏על רקע הקשיים בהעברת השליטה לווישור: איילון מכרה למיטב את חלקה בפעילות הגמל המשותפת, באתר גלובס, 26 ביוני 2022 בראיון בביזנסוויק, בכירי היי-טק מזהירים: רפורמת המשפט תפגע בעסקים, באתר TheMarker‏, 21 בינואר 2023 שירה ספיר, ‏100 ימים בשבי: החברות שהשביתו את הפעילות לאות הזדהות עם החטופים, באתר גלובס, 8 בינואר 2024 50 המנהלים הטובים: מקומות 21–30, באתר כלכליסט, 24 בדצמבר 2014 כלכליסט: המנהלים הטובים ביותר בישראל, מוסף כלכליסט 2015 כתבי כלכליסט, דירוג המנהלים 2019: מקומות 31–50, באתר כלכליסט, 31 בדצמבר 2019 המשפיעים של מעריב - מקומות 41–60: ראשי ערים, החזקים בפוליטיקה ובעסקים, באתר מעריב אונליין, 31 בדצמבר 2022 מעין מנלה, היום יוכרזו הזוכים בתחרות המעסיק החברתי: כל האופציות של המעסיקים לשימור עובדים, באתר כלכליסט, 4 בספטמבר 2017 רחלי בינדמן, "יש כאן כשל שוק. בעוד כמה שנים יהיו ועדות חקירה על חברות הביטוח", באתר כלכליסט, 15 באוגוסט 2018 שלומית לן, ‏הילד בן 30, באתר גלובס, 19 באוגוסט 2010 רחלי בינדמן, אילן רביב ישקיע מכספו האישי במיזם חדש שבו תשקיע גם מיטב דש, באתר כלכליסט, 18 במרץ 2018 מאיר אורבך, כלכליסט, הבכירים שייהנו מהאקזיט של מיי הריטג', באתר ynet, 25 בפברואר 2021